gemeenskap | Afrikaanse Taalmuseum en -monument
Tag Archives: gemeenskap
Om Madiba te eer, help Taalmonument jonges leer
Friday, 19 July 2019 08:10
Mandela-dag Groenberg Primêr Taalmonument 2019
Dit was gister, Nelson Mandela-dag, die ene glimlagte toe leerders van Groenberg Primêr verras is deur 'n besoek van die Afrikaanse Taalmuseum en -monument (ATM) aan hulle. Nie net het die Taalmonument hierdie skool buite Wellington vir 'n jaar ter ere van Madiba 'aangeneem' nie, maar ook die kinders bederf met 'n interaktiewe poppekasvertoning en talle pret- en praktiese geskenke. Om dit boonop 'n absolute onthou-dag te maak, het Radio KC die geleentheid regstreeks vanaf die skool uitgesaai. Die Taalmonument het rugsakke, toiletware, lekkergoed, leesboeke (geskenk deur Biblionef) en ook 'n ete aan al die leerders verskaf.
Volgens die ATM se direkteur, Michael Jonas, is die projek deel van die instelling se missie om die onmiddellike gemeenskap te dien en maatskaplike samehorigheid te bevorder. "Verder sal ons 'n jaarlange leesprojek van stapel stuur om 'n liefde vir spesifiek Afrikaanse boeke onder die leerders te kweek," sê Jonas.
Einde vanjaar sal die leerders gratis besoek by die monument en museum aflê waar hulle meer sal leer oor hierdie ikoniese instellings. Hulle sal dan ook 'n Kersfeespartytjie ter ere van hulle bywoon en onder meer skoolbehoeftes vir 2020 ontvang.